ธนาคารออมสิน ส่งเสริมการออมต่อเนื่อง ด้วยสลากออมสินดิจิทัล 1 ปี งวดที่ 3 เปิดรับฝากผ่าน Mobile Banking "MyMo" เท่านั้น
ธนาคารออมสิน ส่งเสริมการออมต่อเนื่อง ด้วยสลากออมสินดิจิทัล 1 ปี งวดที่ 3 เปิดรับฝากผ่าน Mobile Banking "MyMo" เท่านั้น นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารฯได้ปรับปรุงและพัฒนาผลิตภัณฑ์ที่จูงใจให้เริ่มต้นออมเงินในจำนวนเงินที่น้อย ค่อยๆ เก็บออม และมีผลตอบแทนที่น่าสนใจ โดยมุ่งหวังให้ประชาชนรายย่อยสร้างความคุ้นเคยกับการออมเงิน ด้วยการฝากสลากออมสินดิจิทัล 1 ปี ซึ่งถือเป็นงวดที่ 3 แล้ว โดยใช้ Mobile Banking ของธนาคารออมสิน หรือ MyMo ตอบโจทย์กระแส New Normal ในช่วงที่ยังต้องเฝ้าระวังสถานการณ์การแพร่ระบาดของโรคโควิด-19 โดยธนาคารฯ ได้เปิดวงเงินรับฝากสำหรับงวดนี้จำนวน 25,000 ล้านบาท สำหรับสลากออมสินดิจิทัล 1 ปี อายุสลาก 1 ปี เปิดรับฝากหน่วยละ 20 บาท ผลตอบแทนร้อยละ 0.10 ต่อปี ทั้งนี้แนะนำให้ฝาก 200,000 บาท เมื่อครบ 1 ปี จะได้ผลตอบแทนขั้นต่ำร้อยละ 0.70 ต่อปี ยังไม่รวมผลตอบแทนเงินรางวัลเลขสลาก ซึ่งยังสูงกว่าเงินฝากประจำ 1 ปี โดยผู้ฝากมีสิทธิ์ลุ้นถูกรางวัลจากการออกรางวัลเลขสลากทุกวันที่ 16 ของเดือน จำนวน 12 ครั้ง ตลอดระยะเวลาการฝาก เงินรางวัลสูงสุดกว่า 3 ล้านบาท ดอกเบี้ยและเงินรางวัลจะได้รับการยกเว้นภาษีนอกจากนี้ ธนาคารฯ ยังได้จัดกิจกรรมส่งเสริมการตลาดเพิ่มเติม "สลากดิจิทัล 1 ปี มีเฮ" ผู้ที่ฝากระหว่างวันที่ 17 เมษายน – 15 ธันวาคม 2563 ลุ้น 20 รางวัลมูลค่ารวมกว่า 3 ล้านบาท โดยกำหนดออกรางวัลชิงโชคจำนวน 3 ครั้ง คือ ครั้งที่ 1 ออกรางวัลวันที่ 16 กรกฎาคม 2563 ครั้งที่ 2 วันที่ 16 ตุลาคม 2563 และ ครั้งที่ 3 วันที่ 16 มกราคม 2564 ขอเชิญชวนผู้รักการออมและชื่นชอบการเสี่ยงโชค มาร่วมออมเงินฝากสลากออมสินรุ่นดังกล่าว โดยฝากขั้นต่ำเพียง 200 บาท ฝากครบ 1 ปี ได้รับเงินต้นคืนทั้งจำนวน พร้อมทั้งไม่ต้องเสียภาษี